Document ID: /roh_data/filtered/fineweb-2-filterrobots_roh.jsonl.gz/24896

In di suenter l’ultim test da rachetas da la Corea dal Nord ha il vicepresident dals Stadis Unids, Mike Pence, visità la zona demilitarisada tranter la Corea dal Sid e dal Nord.
Pence rinforza l’allianza americana cun la Corea dal Sid
Davant ina gruppa da schuldada americana ha Pence numnà il test ina provocaziun e rinforzà l'allianza cun la Corea dal Sid.
Anteriura presidenta vegnida accusada pervi da corrupziun
In autra istorgia, ch’occupa la Corea dal Sid, èn ils affars sombers da l’anteriura presidenta Park Geun Hye. Ella è vegnida accusada uffizialmain pervi da corrupziun.
La procura publica da la Corea dal Sid rinfatscha ad ella tranter auter dad esser corrupta, dad avair malduvrà ses uffizi e dad avair violà secrets statals. Quai ha communitgà la procura publica.
Park è arrestada
Ils diesch da mars era Park vegnida relaschada da ses uffizi pervi d'in scandal da corrupziun ed avant duas emnas era ella vegnida arrestada.
En il center dal scandal stat ina persuna da confidenza da l'anteriura presidenta. Quella duai avair profità da quai ed incassà donaziuns.
RR novitads 11:00